Okresná prokuratúra Dolný Kubín 
Radlinského 1713/36, 026 06 Dolný Kubín 1 	

Sp. zn. : Pv 359/14/5503	Dolný Kubín, 14.4.2015
EEČ : 2-38-18-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 204/2013 Zbierky zákonov

Rozhodol: 	prokurátorka Okresnej prokuratúry Dolný Kubín
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
že v obci XXXXX a všade tam, kde sa zdržiaval v období od 01. 04. 2013 do 31. 03. 2015, aj napriek zákonnej povinnosti vyživovať svoje deti, ktorá mu, ako rodičovi, vyplýva priamo zo Zákona o rodine a ktorej rozsah bol určený  rozsudkom  Okresného súdu XXXXX č. k. 11P 136/2005-100, zo dňa 23. 06. 2006  na  dcéru XXXXX, nar. XXXXX sumou 66,39 eur mesačne  k rukám matky XXXXX, nar. XXXXX túto vyživovaciu povinnosť si  riadne neplnil, s výnimkou mesiaca august 2014, kedy uhradil 500,- eur, september 2014, kedy uhradil 600,- eur, pričom v rozhodnom období bol zamestnaný v Poľnohospodárstvom družstve v XXXXX, v dôsledku čoho mu vznikol dlh na výživnom vo výške 493,36  eur, ktorý uhradil, 

lebo zanikla trestnosť činu.

Odôvodnenie:
Uznesením povereného príslušníka Obvodného oddelenia PZ XXXXX ČVS: ORP-859/OO-DK-2014, zo dňa 13. 01. 2015 bolo podľa § 206 ods. 1 Trestného poriadku vznesené obvinenie XXXXX pre prečin zanedbania povinnej výživy podľa § 207 ods. 1 Trestného zákona na tom skutkovom základe, ako je uvedené vo výrokovej časti citovaného uznesenia. 

Poverený príslušník PZ po skončení skráteného vyšetrovania predložil na tunajšiu prokuratúru spisový materiál spolu s návrhom na zastavenie trestného stíhania podľa § 215 ods. 1 písm. h) Trestného poriadku z dôvodu účinnej ľútosti podľa § 86 písm. a) Trestného zákona. 

Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom návrh povereného príslušníka PZ na zastavenie trestného stíhania podľa § 215 ods. 1 písm. h)  Trestného  poriadku je dôvodný a opodstatnený.
	
Obvinený XXXXX vo svojej výpovedi uviedol, že si je vedomý svojej vyživovacej povinnosti na dcéru XXXXX vo výške 66,39 eur mesačne. V dôsledku toho, že je v omeškaním s platením výživného na dcéru, vznikol dlh na výživnom , ktorý uhradil. V januári 2015 zaplatil sumu 140,- eur a 155,- eur. V marci 2015 následne uhradil sumu 67,- eur a sumu 134,- eur. Do konca mesiaca marec 2015 má teda dlh na výživnom uhradený. 
	
Z výpovede svedkyne XXXXX vyplýva, že obvinený si vyživovaciu povinnosť na dcéru Ivanu dodatočne splnil, pričom v januári 2015 uhradil sumu 140,- eur a 155,- eur a v marci 2015 sumu 67,- eur a 134,- eur, čím má vyživovaciu povinnosť do konca marca 2015 splnenú. 

Z rozsudku Okresného súdu XXXXX  č. k. 11P 136/2005-100 zo dňa 23. 06. 2006 vyplýva, že obv. XXXXX je povinný prispievať na výživu dcéry XXXXX sumou 66,39 eur (2000,- Sk), vždy do 15. dňa v mesiaci vopred k rukám matky XXXXX. 

Z poštových peňažných poukazov vyplýva, že obvinený uhradil v mesiaci august 2014 sumu 500,- eur, v mesiaci september 2014 dvakrát po 300,- eur, v mesiaci január 2015 sumu 155,- eur a 140,- eur a v mesiaci marec 2015 sumu 134,- eur a 67,- eur, teda spolu 1.596,- eur.

Prečinu zanedbania povinnej výživy podľa § 207 ods. 1 Trestného zákona sa dopustí ten, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného. 

Podľa § 86 ods. 1 písm. a) Trestného zákona trestnosť prečinu zanedbania povinnej výživy  podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splní skôr, ako sa súd odobral na záverečnú poradu. 

Vykonaným skráteným vyšetrovaním bolo  preukázané, že obvinený uhradil výživné za mesiac apríl 2013 až marec 2015, čím došlo ku zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 ods. 1 písmeno  a)  Trestného zákona. 

	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. j. také následky, ktoré nie je možné napraviť alebo odstrániť ani dodatočným splnením vyživovacej povinnosti páchateľom. Ide spravidla o následky vo forme poškodenia telesného alebo duševného zdravia a vývoja oprávnenej osoby, ku ktorým došlo v dôsledku nesplnenia vyživovacej povinnosti páchateľom. 

Z vykonaného dokazovania vyplýva, že u XXXXX nedošlo k vyššie uvedeným  trvalo nepriaznivým následkom v dôsledku neplnenia si vyživovacej povinnosti obvineným. Svedkyňa XXXXX uviedla, že dcéra núdzou netrpela a všetky jej potreby boli pokryté. 

Vzhľadom na skutočnosť, že obvinený si dodatočne splnil vyživovaciu povinnosť v celej výške a trestný čin nemal trvalo nepriaznivé následky, došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 ods. 1 písmeno  a) Trestného zákona.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Jana Vajzerová
prokurátorka